ศปถ.ประสานทุกภาคส่วนร่วมสร้างความปลอดภัยทางถนน ลดอุบัติเหตุทางถนนช่วงเทศกาลปีใหม่ 2562
ศูนย์อำนวยการความปลอดภัยทางถนน ประสานทุกภาคส่วนขับเคลื่อนการสร้างความปลอดภัยทางถนนตามแผนบูรณาการป้องกันและลดอุบัติเหตุทางถนนช่วงเทศกาลปีใหม่ 2562 ดำเนินการเข้มข้นในช่วงวันที่ 27 ธ.ค.61 – 2 ม.ค. 62 รณรงค์สร้างจิตสำนึกความปลอดภัย “ขับรถมีน้ำใจ รักษาวินัยจราจร”        นายชยพล ธิติศักดิ์ อธิบดีกรมป้องกันและบรรเทาสาธารณภัย (ปภ.) เลขานุการศูนย์อำนวยการความปลอดภัยทางถนน (ศปถ.) เปิดเผยว่า รัฐบาลห่วงใยความปลอดภัยในการเดินทางของประชาชน ได้มอบหมายให้ศูนย์อำนวยการความปลอดภัยทางถนน บูรณาการหน่วยงานที่เกี่ยวข้องดำเนินการป้องกันและลดอุบัติเหตุทางถนนช่วงเทศกาลปีใหม่ พ.ศ.2562 ภายใต้แนวคิด “ขับรถมีน้ำใจ รักษาวินัยจราจร” ดำเนินการเข้มข้นในช่วงวันที่ 27 ธันวาคม 2561 – 2 มกราคม 2562 มุ่งเน้นการบริหารจัดการที่มีประสิทธิภาพในการลดปัจจัยเสี่ยงจากคน ยานพาหนะ ถนน และสิ่งแวดล้อม โดยกำหนด 6 มาตรการหลักลดอุบัติเหตุทางถนน คือ มาตรการลดปัจจัยเสี่ยงด้านคน // มาตรการลดปัจจัยเสี่ยงด้านถนนและสิ่งแวดล้อม// มาตรการลดปัจจัยเสี่ยงด้านยานพาหนะ // มาตรการด้านการช่วยเหลือหลังเกิดอุบัติเหตุ//มาตรการด้านความปลอดภัยทางน้ำ// และ มาตรการดูแลความปลอดภัยแก่นักท่องเที่ยว นอกจากนี้ ได้กำหนดมาตรการเสริมลดอุบัติเหตุ เน้นอำเภอที่มีสถิติอุบัติเหตุสูง (อำเภอสีแดงและสีส้มรวมกว่า 144 อำเภอ) โดยวิเคราะห์ข้อมูลอุบัติเหตุ เพื่อชี้เป้าปัจจัยเสี่ยงและวางแนวทางแก้ไขปัญหาอุบัติเหตุได้ตรงจุด กำหนดแนวทางกรณีเกิดอุบัติเหตุมีผู้บาดเจ็บรุนแรงหรือเสียชีวิตให้ตรวจวัดระดับแอลกอฮอล์ในเลือดทุกราย        ทั้งนี้ ศปถ.เตรียมเปิดศูนย์อำนวยการป้องกันและลดอุบัติเหตุทางถนนช่วงเทศกาลปีใหม่ 2562 ในวันที่ 27 ธันวาคม 2561 ณ กรมป้องกันและบรรเทาสาธารณภัย พร้อมประสาน 76 จังหวัด และกรุงเทพมหานคร จัดตั้งศูนย์ปฏิบัติการป้องกันและลดอุบัติเหตุทางถนนช่วงเทศกาลปีใหม่ 2562 สำหรับ ปีนี้ ศปถ.ได้รณรงค์สร้างจิตสำนึกความปลอดภัยทางถนน มุ่งเน้นการลดพฤติกรรมเสี่ยง 3 ด้าน ได้แก่ เมาแล้วขับ ขับรถเร็ว และไม่ใช้อุปกรณ์นิรภัย (เข็มขัดนิรภัยและหมวกนิรภัย) ซึ่งถือเป็นปัจจัยเสี่ยงก่อให้เกิดอุบัติเหตุ บาดเจ็บรุนแรง และเสียชีวิต